**Navodila za 1. domačo nalogo**

V nalogi je potrebno, s pomočjo osnovnih statističnih analiz, opisati in analizirati podatke, ki jih boste uporabljali skozi celoten semester. Cilj naloge je opisati in spoznati podatke in preveriti njihovo uporabnost za načrtovane analize.

Pri tem morate:

* Navesti raziskavo/projekt v okviru katere so bili zbrani podatki, navesti v kateri državi in kdaj so bili podatki zbrani.
* Predstaviti oz. opisati vse uporabljene spremenljivke. Kjer je primerno, morate uporabiti tudi ustrezne grafične prikaze.
* Za spremenljivke, ki jih boste uporabljali kot intervalne (ali razmernostne), je potrebno oceniti, ali se porazdeljujejo približno normalno.
* Analizirati povezanost (to vključuje tudi primerjavo povprečij po skupinah) med naslednjimi spremenljivkami (tu ni potrebno uporabiti statističnih testov, analiza pa je lahko, tudi samo na podlagi grafičnih prikazov):
  1. med spremenljivkami tematskega sklopa,
  2. med spremenljivkami tematskega sklopa in ostalimi izbranimi spremenljivkami.
* Za spremenljivke tematskega sklopa izdelati vsaj dve Likertovi lestvici. Lestvici ustvarite tako, da vsebinske spremenljivke razdelite v skupine ter za vsako skupino ustvarite eno lestvico (za vsako enoto izračunate povprečje izbranih spremenljivk). Pri razdelitvi spremenljivk v skupine si pomagajte z »zdravo pametjo«, ter korelacijami, ki ste jih že naredili.
* Za Likertove letvice preveriti (uporabiti tudi statistične teste), ali so povezane med seboj in z ostalimi izbranimi spremenljivkami (če je povezanost statistično značilna pri 5 % tveganju, jo je potrebno tudi opisati).
* Narisati razsevni grafikon ali matrični razsevni grafikon (če uporabljate več kot 2 Likertovi lestvici), kjer so kot osi vzete Likertove lestvice, točke pa so:
  1. posamezne enote, kjer jih označite z neko nominalno spremenljivko
  2. povprečja po skupinah, določenih z neko nominalno spremenljivko.

Pri vseh točkah na kratko interpretirajte rezultate. Interpretacije naj bodo kratke (1 do 2 povedi na tabelo/graf oz. skupek tabel grafov) in v njih praviloma ne navajajte rezultatov iz izpisov, pač pa le povejte, kaj vam le-ti povedo. Kjer izvajate analizo po sklopih (torej praktično povsod, razen kjer uporabljate tematske spremenljive), tudi interpretirajte rezultate po sklopih (in ne po posameznih spremenljivkah). Na koncu povzemite ključne ugotovitve na največ pol strani.

Dodatne informacije in navodila boste dobili na predavanjih in vajah.